Document ID: 31987R0649

KOMISSION ASETUS (ETY) N:o 649/87,
annettu 3 päivänä maaliskuuta 1987,
yhteisön viinitilarekisterin perustamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon viinikaupan yhteisestä järjestämisestä 5 päivänä helmikuuta 1979 annetun neuvoston asetuksen (ETY) N:o 337/79(1), sellaisena kuin se on viimeksi muutettuna asetuksella (ETY) N:o 536/87(2),
ottaa huomioon yhteisön viinitilarekisterin perustamisesta 24 päivänä heinäkuuta 1986 annetun neuvoston asetuksen (ETY) N:o 2392/86(3) ja erityisesti sen 10 artiklan,
sekä katsoo, että
rekisterin yhtenäisen toteuttamisen turvaamiseksi yhteisön tasolla on syytä määritellä tietyt perusasiat; tätä varten on suotavaa käyttää mahdollisimman suuressa määrin olemassa olevia yhteisön tai kansallisia viinilainsäädännön määritelmiä,
asetuksen (ETY) N:o 2392/86 2 artiklan 1 kohdan a alakohdan mukaan rekisteri koskee jokaista tilaa, jolla viljellään viiniköynnöksiä; rekisterin tavoitteiden saavuttamisen kannalta ei ilmeisesti ole tarpeen rekisteriä toteutettaessa sisällyttää siihen tiloja, joilla on hyvin pieni tuotanto; sen vuoksi olisi määriteltävä rekisteriin sisällytettävät tilat ottaen huomioon erityisesti niiden pinta-ala sekä jäsenvaltioiden määrittelemät fyysiset tai taloudelliset tuotantokynnykset,
asetuksen (ETY) N:o 2392/86 2 artiklassa erotetaan yhteisön sääntelyssä vaaditut pakolliset tiedot ja vapaaehtoiset tiedot, jotka jäsenvaltiot voivat lisäksi kerätä; olisi laadittava luettelo tilakohtaisiin ja tuotantoa koskeviin asiakirjoihin liitettävistä pakollisista ja vapaaehtoisista tiedoista;
tietyille alueille, joilla ei vielä ole maatilarekisteriä, joka voi toimia perustana viinitilarekisterille, on tarpeen säätää erityissäännöksiä, jotka takaavat rekisterin perustamisen säädetyssä määräajassa,
21 päivänä tammikuuta 1975 annetussa neuvoston asetuksessa (ETY) N:o 154/75(4), sellaisena kuin se on viimeksi muutettuna asetuksella (ETY) N:o 3788/85(5), säädetään oliivirekisterin perustamisesta oliiviöljyä tuottavissa jäsenvaltioissa; joissakin jäsenvaltioissa voidaan ilmeisesti käyttää hyväksi tiettyjä tämän rekisterin perustamisessa saavutettuja tuloksia; olisi tarkennettava, että jäsenvaltiot voivat käyttää näitä tuloksia viinitilarekisterin perustamiskustannusten alentamiseksi ja tämän työn nopeuttamiseksi,
olisi säädettävä seuraamuksista, joita sovelletaan, jos velvoitteita ei noudateta, ja joita voidaan tarvittaessa täydentää jäsenvaltioiden määräämillä seuraamuksilla,
on tärkeää vahvistaa määräajat, joiden kuluessa jäsenvaltioiden on toimitettava tietyt tiedot komissiolle,
Espanjan ja Portugalin liittymisasiakirjan mukaisesti tiettyjä viinitilarekisterin perustamiseen liittyviä säännöksiä ei vielä sovelleta Portugalissa ensimmäisen vaiheen aikana; olisi säädettävä erityisistä määräajoista rekisterin perustamisen nopeuttamiseksi toisen vaiheen alusta alkaen, ja
viinin hallintokomitea ei ole antanut lausuntoaan puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Tässä asetuksessa määritetään yhteisön viinitilarekisterin perustamisesta annetun asetuksen (ETY) N:o 2392/86 soveltamista koskevat yksityiskohtaiset säännöt.
2 artikla
Tämän asetuksen soveltamiseksi tarkoitetaan:
a) "tilalla" yhden johdon alaisuudessa toimivaa teknis-taloudellista yksikköä
- jonka viininviljelyala on vähintään 10 aaria,
tai
- niiden yksikköjen osalta, joiden viininviljelyala on pienempi kuin 10 aaria, yksikköjä joilla on yhteisön tai kansallisen viinialaa koskevan sääntelyn mukainen ilmoitusvelvollisuus,
tai
- niiden yksikköjen osalta, joiden viininviljelyala on pienempi kuin 10 aaria ja joita ei koske toisessa luetelmakohdassa tarkoitettu ilmoitusvelvollisuus, yksikköjä, joiden viininviljelyalan tuotanto ylittää tietyt kyseisten jäsenvaltioiden määrittämät fyysiset ja taloudelliset kynnykset;
b) "viljelijällä" luonnollista henkilöä tai oikeushenkilöä tai näiden henkilöiden ryhmittymää, jonka nimissä tilaa viljellään;
c) "käytössä olevalla maatalousmaalla" viljelysmaana, pysyvänä laitumena tai niittynä, monivuotisten kasvien viljelyssä ja kotipuutarhana käytettävää aluetta kokonaisuudessaan;
d) "viljellyllä viininviljelyalalla" kaikkia niitä aloja, joille on istutettu viiniköynnöstä, sekä yhden lajin viljelyssä että yhdistetyssä viljelyssä olevia, jotka on tarkoitettu viinirypäleiden ja/tai viiniköynnöksen kasvullisen lisäysaineiston tuottamiseen ja joille tehdään säännöllisesti viljelytoimenpiteitä sellaisen tuotteen saamiseksi, jota voidaan pitää kaupan;
e) "viljelystä poistetulla viininviljelyalalla" sitä alaa kokonaisuudessaan, jolle on istutettu viiniköynnöstä, mutta jolle ei enää tehdä säännöllisesti viljelytoimenpiteitä sellaisen tuotteen saamiseksi, jota voidaan pitää kaupan;
f) "palstalla" yhtenäistä maarekisterissä rajoitettua maapalaa.
Maarekisterin puuttuessa palstana pidetään kuitenkin yhtenäistä samaan tilaan kuuluvaa maapalaa, joka muodostaa hallintaoikeustyypiltään, viljelykasveiltaan ja tuotannoltaan yhtenäisen kokonaisuuden;
g) "viinin kasvullisella lisäysaineistolla", "taimitarhoilla", "perusrunkojen emoviiniköynnöksillä", "vartteiden emoviiniköynnöksillä", samaa kuin neuvoston direktiivissä 68/193/ETY(6);
h) "viininvalmistukseen käytettävillä rypälelajikkeilla", "syötäviksi tarkoitetuilla rypälelajikkeilla", "kuivattaviksi tarkoitetuilla rypälelajikkeilla", samaa kuin neuvoston asetuksessa (ETY) N:o 347/79(7).
3 artikla
1. Luettelo tilakohtaiseen ja tuotantoa koskevaan asiakirjaan liitettävistä asetuksen (ETY) N:o 2392/86 2 artiklan 1 kohdassa tarkoitetuista pakollisista ja vapaaehtoisista tiedoista on tämän asetuksen liitteessä I.
Asetuksen (ETY) N:o 2392/86 4 artiklan 3 kohdassa tarkoitetun ohjelman laatimisen yhteydessä jäsenvaltioiden on määritettävä mainittujen tietojen jakaantuminen kunkin asiakirjan sisällä.
2. Jos viiniä viljellään yhdessä muiden kasvien kanssa, tilakohtaisen asiakirjan on sisällettävä kyseisen palstan kokonaispinta-alan lisäksi viininviljelyala yhden kasvin viljelyalaksi muunnettuna. Muuntamisessa käytetään jäsenvaltion määrittelemiä soveltuvia kertoimia.
3. Palstojen ominaisuuksia koskevat tiedot on tilakohtaisessa asiakirjassa esitettävä erikseen kunkin palstan osalta. Jos kuitenkin luonnolliset olosuhteet, viljelyn laji ja tuotteen laatu ovat riittävän yhtenäiset, jäsenvaltiot voivat yhdistää tilakohtaisessa asiakirjassa toisiinsa rajoittuvista palstoista tai niiden osasta tai osista koostuvat tiedot edellyttäen, että kukin yksittäinen palsta on edelleen tunnistettavissa.
4. Viinitilarekisterin perustamisen ja jokaisen päivittämisen yhteydessä jäsenvaltioiden on kerättävä tiedot viininviljelyaloista, jotka eivät kuulu 2 artiklan a kohdan mukaisiin tiloihin.
4 artikla
Alueilla, joilla ei viinitilarekisteriä perustettaessa ole maarekisteriä, jäsenvaltioiden on viimeistään asetuksen (ETY) N:o 2392/86 5 artiklan 3 kohdassa tarkoitettujen säännöllisten päivitysten yhteydessä varmistuttava rekisterin tarkistamisesta maarekisterin mukaan sitä mukaa kuin maarekisteriä toteutetaan.
5 artikla
Perustamisesta aiheutuvien kustannusten alentamiseksi ja viinitilarekisterin toteuttamisen nopeuttamiseksi jäsenvaltiot voivat käyttää hyväkseen asetuksessa (ETY) N:o 154/75 tarkoitetun oliivirekisterin toteuttamisen yhteydessä kehitettyä teknologiaa ja teknisiä perusteita.
6 artikla
Niiden hallinnollisten yksikköjen nimet, joille asetuksen (ETY) N:o 2392/86 4 artiklan 1 kohdan 2 alakohdan mukaisesti on säädetty lyhyempi rekisterin perustamista koskeva aikaraja, sekä sovellettavat määräajat luetellaan liitteessä II.
7 artikla
1. Ilmoitusvelvolliset, jotka eivät noudata asetuksen (ETY) N:o 2392/86 3 artiklan 2 kohdassa tarkoitettuja velvollisuuksia, eivät ole oikeutettuja asetuksen (ETY) N:o 337/79 7, 10, 11, 12 a, 14, 14 a ja 15 artiklassa säädettyihin toimenpiteisiin niin kauan kuin mainittuja velvollisuuksia ei noudateta.
2. Jäsenvaltioiden on toteutettava, tapauksen vakavuuden mukaan, tarvittavat seuraamuksia koskevat toimenpiteet, jos asetuksen (ETY) N:o 2392/86 3 artiklan 2 kohdan velvollisuuksia ei noudateta.
8 artikla
Jäsenvaltioiden on ilmoitettava komissiolle
- viimeistään asetuksen (ETY) N:o 2392/86 4 artiklan 3 kohdassa tarkoitettujen ohjelmien toimittamisen yhteydessä, 2 artiklan a kohdassa tarkoitetut fyysiset ja taloudelliset kynnykset sekä 3 artiklan 2 kohdassa tarkoitetut muuntokertoimet,
- mahdollisimman nopeasti ja viimeistään kolmen kuukauden kuluttua tietojen keräämisestä 3 artiklan 4 kohdassa tarkoitetut viininviljelyalat,
- viimeistään asetuksen (ETY) N:o 2392/86 4 artiklan 3 kohdassa tarkoitettujen ohjelmien toimittamisen yhteydessä luettelo asetuksen (ETY) N:o 2392/86 7 artiklan 2 kohdassa tarkoitetuista viranomaisista,
- viimeistään kunkin vuoden elokuun 31 päivänä mainitun asetuksen 8 artiklan ensimmäisessä kohdassa tarkoitettu kertomus,
- kiireellisiä tapauksia lukuun ottamatta kahden kuukauden kuluessa hakemuksen vastaanottamisesta asetuksen (ETY) N:o 2392/86 8 artiklan kolmannessa kohdassa tarkoitetut lisätiedot,
- viimeistään kunkin vuoden marraskuun 30 päivänä kertomus tapauksista, joissa ilmoitusvelvolliset eivät ole noudattaneet 7 artiklan 1 kohdassa tarkoitettuja velvollisuuksia sekä tämän johdosta toteutetuista toimenpiteistä.
9 artikla
Portugalissa viinitilarekisteri on perustettava kokonaisuudessaan liittymisasiakirjan 260 artiklassa määrätyn toisen vaiheen loppuun mennessä.
Portugalin on toimitettava komissiolle kolmen kuukauden kuluessa mainitun toisen vaiheen alkamisesta asetuksen (ETY) N:o 2392/86 4 artiklan 3 kohdassa tarkoitettu ohjelma sekä luettelo saman asetuksen 7 artiklan 2 kohdassa tarkoitetuista viranomaisista.
10 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä maaliskuuta 1987.

Labels: 12
6